মিড ডে মিলের টাকা নয়ছয়, বিক্ষোভ অভিভাবকদের

কৃষ্ণনগর: মিড ডে মিলের টাকা নয়ছয় সহ (Mid Day Meal) স্কুলের উন্নয়নের টাকা নয়ছয়ের অভিযোগ উঠল স্কুলের প্রাক্তন ভারপ্রাপ্ত প্রধান শিক্ষক তথা বর্তমান সহকারী শিক্ষকের বিরুদ্ধে। প্রতিবাদে অভিযুক্ত শিক্ষককে ঘরে আটকে রেখে গেটে তালা ঝুলিয়ে বিক্ষোভ দেখালেন অভিভাবকেরা। ঘটনাটি ঘটেছে কৃষ্ণনগরের কোতোয়ালী থানার অন্তর্গত আনন্দবাস প্রাথমিক বিদ্যালয়ে।

বিক্ষোভকারীদের দাবি, ওই স্কুলের শিক্ষক সুকান্ত সুর ২০১৭ সালে ওই বিদ্যালয়ে যোগদান করেন কিছুদিন পরেই ওই স্কুলের ভারপ্রাপ্ত প্রধান শিক্ষকের দায়িত্ব নেন তিনি। স্কুলের মিড ডে মিল সহ উন্নয়নের যাবতীয় দায়িত্ব আসে তাঁর হাতে। অভিযোগের পরই মিড ডে মিলের টাকা নয়ছয় সহ উন্নয়নের বরাদ্দ টাকাও তছরুপ করতে থাকেন তিনি।

আরও পড়ুন: প্রধান বিচারপতি: হনুমান টেক কেয়ার করবে, আমি আর রাম নবমী, হনুমান জয়ন্তীতে নেই

গত বছর ফেব্রুয়ারি মাসে ওই স্কুলের প্রধান শিক্ষক হিসেবে দায়িত্ব নেন নিরঞ্জন কর্মকার। অভিযোগ প্রধান শিক্ষক হওয়া সত্ত্বেও তাঁর হাতে স্কুলের তহবিলের দায়িত্ব বুঝিয়ে দেননি অভিযুক্ত শিক্ষক সুকান্ত সুর। এমনকী স্কুলের ইলেকট্রিক বিল না দেওয়ার জন্য বিদ্যুতের সংযোগ কেটে দিয়ে যায় বিদ্যুৎ পর্ষদ। এই তীব্র গরমে পাখা না চালিয়েই ক্লাস করতে হচ্ছে খুদে পড়ুয়াদের। মিড ডে মিলে দেওয়া হচ্ছে নিম্নমানের খাবার। গ্রামবাসীদের তরফে বারংবার অভিযোগ জানিয়েও কোনও সুরাহা হয়নি। গ্রামবাসীদের অভিযোগের সত্যতা স্বীকার করে নিয়েছেন প্রধান শিক্ষক।

প্রধান শিক্ষকের দাবি, ঊর্ধ্বতন কর্তৃপক্ষকে এ বিষয়ে বারংবার লিখিত অভিযোগ জানানো সত্ত্বেও কোন ব্যবস্থা নেওয়া হয়নি। এরই প্রতিবাদে এলাকার অভিভাবকেরা আজ স্কুলে এসে বিক্ষোভ দেখাতে থাকেন। অভিযুক্ত শিক্ষককে ঘরে তালাবন্দী করে বিক্ষোভ দেখানো হয়। খবর পেয়ে ঘটনাস্থলে আসে কোতয়ালী থানার পুলিশ। তারা বিক্ষোভকারীদের সঙ্গে কথা বলে ব্যবস্থা গ্রহণের আশ্বাস দিয়ে অভিযুক্ত শিক্ষককে উদ্ধার করে নিয়ে যায়।